Ísland er appelsínugult á nýju korti Sóttvarnastofnunar Evrópu, í fyrsta sinn frá því í apríl. Ekkert getur komið í veg fyrir að Ísland verði rautt á kortinu eftir viku.
Kort Sóttvarnastofnunarinnar var uppfært í dag. Það byggir á stöðu faraldursins yfir tveggja vikna tímabil, til og með síðasta sunnudegi og er þetta fyrsta uppfærslan síðan ný bylgja hófst hér á landi. Ísland er gult á kortinu í fyrsta sinn frá í apríl. Það gæti haft afleiðingar því lönd álfunnar hafa mörg hver kortið til hliðsjónar þegar reglur um ferðatakmarkanir eru settar. Verri staða á kortinu getur þýtt að fólk á leið frá Íslandi þurfi PCR-próf, skimanir, sóttkví eða jafnvel að það megi ekki ferðast nema í brýnum erindagjörðum.
En Samtök ferðaþjónustunnar óttast líka áhrifin á ferðalög til landsins. Fólk vill síður ferðast til lands með háa smittíðni og hvað þá sæta sóttkví þegar snúið er heim.
Formaður samtakanna hefur sagt að það hefði svakalegar afleiðingar fyrir greinina ef Ísland yrði rautt á kortinu. En það verður einmitt raunin eftir viku.
Skemmst er frá því að segja að Ísland verður rautt á kortinu sem gefið er út eftir viku. Þegar hafa of mörg smit greinst á því tímabili sem þá er til grundvallar, til að því verði afstýrt.
Ísland er appelsínugult á nýju korti Sóttvarnastofnunar Evrópu. Eftir viku verður Ísland rautt.